3. การประกอบธุรกิจของแต่ละสายผลิตภัณฑ์

 3.1 ลักษณะผลิตภัณฑ์และบริการ 

(1) ประเภทหรือชนิดของสินค้าหรือบริการ สามารถแบ่งได้เป็น 3 ประเภทดังนี้

1.  การซ่อมเรือ

อู่ที่บริษัทใช้ซ่อมเรือคือ อู่ลอย มีลักษณะเป็นทุ่นลอยรูปตัวยู สามารถบังคับให้จมหรือลอยได้
ปกติในการซ่อมเรือจะใช้เวลาประมาณ 7-10 วันต่อลำ ปัจจุบันเรือที่ซ่อมจะเป็นเรือเหล็ก ได้แก่
เรือสินค้า เรือบรรทุกน้ำมัน เรือลากจูง เป็นต้น
ส่วนใหญ่เรือสินค้าและเรือบรรทุกน้ำมันจะเป็นเรือที่เข้ามารับ-ส่งสินค้าในกรุงเทพฯ
และมีขนาดตั้งแต่ 8,000-20,000 เดทเวทตัน

2.  การต่อเรือ

เรือที่บริษัทต่อได้คือ เรือลำเลียง เรือดันลากจูง เรือปฏิบัติการทั่วไป เรือโดยสาร เรือท่องเที่ยว
และเรือราชการ ปกติจะใช้เวลาโดยเฉลี่ยประมาณ 6-36
เดือนต่อลำขึ้นอยู่กับชนิดและขนาดของเรือ

งานวิศวกรรมอื่นๆ

บริษัทสามารถสร้างและซ่อมสิ่งลอยน้ำ สิ่งก่อสร้างในทะเล
และโครงสร้างเหล็กที่ใช้เป็นส่วนประกอบในการก่อสร้างสะพาน โรงงานอุตสาหกรรม
และส่วนประกอบของเครื่องจักรในโรงงาน ผลงานที่ผ่านมาได้แก่ สร้างทุ่นสัญญาณไฟลอยน้ำจำนวน
5 ชุดให้กับการท่าเรือแห่งประเทศไทย, งานสะพานพระราม 8, อาคารลอยน้ำ 3
ชั้นบนทุ่นลอยเพื่อใช้เป็นอาคารสำนักงานของบริษัท และงานทำท่อทุ่นเพื่อใช้กับเรือขนาด 28
นิ้วของกรมเจ้าท่า เป็นต้น

(2) ปัจจัยที่มีผลต่อโอกาสหรือข้อจำกัดในการประกอบธุรกิจ

  โอกาส

1. ISO 9002

บริษัทได้รับใบรับรองระบบคุณภาพ ISO 9002 จาก Lloyd’s Register Quality Assurance
ในการรับรองเกี่ยวกับการต่อเรือใหม่
ทำให้บริษัทเป็นที่ยอมรับของลูกค้าทั้งในและต่างประเทศมากขึ้นและสามารถแข่งขันระดับนานาชาติได้มากขึ้น

  2. ลิขสิทธิ์การต่อเรือ

บริษัทได้ลิขสิทธิ์การต่อเรือโพลล์แค็ต (Pollcat Antipollution Workboats) ขนาด 15.5
เมตรจากบริษัท Ro-clean International ประเทศอังกฤษ
แต่เพียงผู้เดียวในประเทศไทยในการกำจัดมลพิษทางน้ำ

3. คลังสินค้าทัณฑ์บน

บริษัทได้รับอนุมัติให้จัดตั้งคลังสินค้าทัณฑ์บนจากกรมศุลกากร ซึ่งได้รับยกเว้นอากรนำเข้าวัสดุอุปกรณ์
เพื่อใช้ในการซ่อมเรือและต่อเรือสำหรับเรือเดินทะเลที่มีขนาดเกิน 15 ตันกรอสขึ้นไป
โดยมีอายุสัญญา 3 ปี (สิ้นสุดวันที่ 14 มิถุนายน 2545)

3.  บัตรส่งเสริมการลงทุน

บริษัทได้รับสิทธิพิเศษจากคณะกรรมการส่งเสริมการลงทุน (BOI)
ในกิจการต่อเรือและซ่อมเรือเหล็กขนาด 500 ตันกรอสขึ้นไป ซึ่งสิ้นสุดวันที่ 27 สิงหาคม 2543
(ดูหมายเหตุประกอบงบการเงิน 21)

5. สัญญาเช่าที่ดิน

บริษัท เอเชียน มารีน เซอร์วิสส์ จำกัด (มหาชน)
ได้ทำสัญญาเช่าที่ดินพร้อมท่าเรือและคลังสินค้าจากบริษัท เจนเนอรัล คลังสินค้า จำกัด
หรือบริษัทย่อย ซึ่งเช่าช่วงจากชุมนุมสหกรณ์การเกษตรแห่งประเทศไทย จำกัด ตั้งแต่วันที่ 20
มกราคม 2531 เป็นเวลา 24 ปี ปัจจุบันคงเหลืออายุสัญญา 12 ปี ในปี 2543
บริษัทจ่ายค่าเช่าให้บริษัทย่อยเป็นจำนวน 1,500,000 บาท

3.2 การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

(1) กลยุทธ์การแข่งขัน

บริษัทเน้นนโยบายคุณภาพสูงจึงเป็นที่ยอมรับของสมาคมจัดชั้นเรือ การตั้งราคาที่สามารถแข่งขันได้
การส่งมอบตรงเวลา มีการรับประกันหลังส่งมอบ
การบริหารที่มีมาตรฐานทัดเทียมกับต่างประเทศโดยมีคู่มือปฏิบัติการ ISO 9002
และการนำระบบเทคโนโลยีสารสนเทศมาช่วยในการบริหารให้มีประสิทธิภาพและรวดเร็ว การทำ
Web Page เพื่อช่วยในการตัดสินใจเบื้องต้นของลูกค้า
รวมถึงการสร้างผลงานอ้างอิงสำหรับโครงการต่อเรือในอนาคต

 ข้อได้เปรียบและข้อเสียเปรียบด้านการซ่อมและต่อเรือเทียบกับผู้ประกอบการรายอื่น

 ข้อได้เปรียบ

1.  ขนาดและทำเลที่ตั้งของบริษัท มีพื้นที่อู่เรือกว่า 10
    ไร่ซึ่งเพียงพอกับการขยายอู่ต่อเรือสำหรับเรือขนาดใหญ่พร้อมกันหลายลำ
    อีกทั้งอยู่ติดปากแม่น้ำเจ้าพระยาทำให้สะดวกในการนำเรือเข้าตรวจซ่อมและทดลองเรือต่อ

2.  บริษัทมีการพัฒนาคุณภาพของงานให้มีมาตรฐานสูงอย่างต่อเนื่อง เช่น
    การจัดตั้งระบบควบคุมคุณภาพ, ใช้ระบบเครื่องตัด CNC
    เพื่อตัดแผ่นโลหะได้รวดเร็วและแม่นยำ, ได้รับรอง ISO 9002 ด้านการต่อเรือ

3. ใช้ระบบ Computer On-line ในการเสนอราคาและควบคุมต้นทุน
ทำให้บริการลูกค้าได้อย่างมีประสิทธิภาพมากขึ้น

4. บริษัทดำเนินธุรกิจทั้งต่อเรือและซ่อมเรือ
จึงสามารถให้บริการหลังการขายแบบครบวงจรแก่ลูกค้าเรือต่อในการซ่อมแซมบำรุงรักษาหรือดัดแปลงเรือหลังส่งมอบด้วย

5.  ได้ลิขสิทธิ์ในแบบต่อเรือประเภทปฏิบัติการป้องกันมลภาวะทางน้ำจากคราบน้ำมัน (Anti-oil
    Spill Work Boat) ซึ่งเป็นบริษัทเดียวในเขตเอเชียอาคเนย์ที่ได้ลิขสิทธิ์ในเรือประเภทนี้

6.  ได้รับความช่วยเหลือจาก Japan Overseas Development Corporation (JODC)
    ประเทศญี่ปุ่น และ Douglas Mawson Institute จากประเทศออสเตรเลีย
    ในการจัดส่งผู้เชี่ยวชาญด้านการซ่อมและต่อเรือเพื่อฝึกอบรมบุคลากรของบริษัทให้มีความชำนาญด้านเทคนิค

ข้อเสียเปรียบ

1.  สามารถรองรับเรือซ่อมได้ไม่เกิน 20,000 เดทเวทตันและความยาวเรือไม่เกิน 160 เมตร
    เนื่องจากขนาดของอู่ลอยและพื้นที่อู่ที่จำกัด

นโยบายราคา

การซ่อมเรือ

การกำหนดราคาสำหรับการซ่อมเรือนั้นบริษัทมีการกำหนดราคามาตรฐานของรายการซ่อมแต่ละรายการเป็นราคาเบื้องต้น
หากราคาวัตถุดิบเปลี่ยนแปลงราคาขายก็จะเปลี่ยนแปลงตาม
ทั้งนี้บริษัทจะพิจารณาภาวะการแข่งขันในตลาดขณะนั้นควบคู่ไปด้วย

การต่อเรือ

บริษัทจะกำหนดราคาให้มีความเหมาะสมกับท้องตลาดและตรงตามความต้องการของลูกค้า
โดยให้ทางลูกค้าเป็นผู้กำหนดงบประมาณเบื้องต้นและวัตถุประสงค์ของการออกแบบในกรณีที่ลูกค้าเป็นบริษัทเอกชนหรือทั่วไป
ส่วนในกรณีของงานราชการนั้นจะดำเนินการศึกษาข้อมูลด้านเทคนิคเพื่อทำการกำหนดต้นทุนและราคาเพื่อให้สามารถประมูลงานได้

ลูกค้า

ลักษณะลูกค้าและความสัมพันธ์

ลูกค้าซ่อมเรือของบริษัทส่วนใหญ่เป็นลูกค้าที่ทำสัญญาว่าจ้างให้ซ่อมเป็นประจำ
หรือลูกค้าที่ได้รับการแนะนำจากลูกค้ารายอื่นของบริษัท
ลูกค้าต่อเรือของบริษัทมีทั้งหน่วยงานราชการและภาคเอกชน ส่วนใหญ่ได้จากการประมูล
ซึ่งการพิจารณาขึ้นอยู่กับข้อเสนอทางด้านราคาและความสามารถของอู่เรือในการเสนอเรือที่มีคุณลักษณะครบถ้วน
เป็นที่พึงพอใจของลูกค้าในราคาที่เหมาะสมเป็นหลัก

กลุ่มลูกค้าเป้าหมาย แบ่งได้เป็น 2 กลุ่มดังนี้

1.  กลุ่มเรือราชการ

2.  กลุ่มเรือเอกชนทั้งในและต่างประเทศ

(2) การจำหน่ายและช่องทางการจำหน่าย

  การซ่อมเรือ

 1. ติดต่อลูกค้าโดยตรง คิดเป็นสัดส่วนประมาณร้อยละ 90 ของลูกค้าซ่อมเรือทั้งหมด โดยแบ่งเขตการตลาด (Market Territory) ไว้อย่างชัดเจน เช่น เขตลูกค้าเอกชน เขตลูกค้าราชการ เป็นต้น เจ้าหน้าที่การตลาดจะออกไปพบเจ้าของเรือหรือเจ้าหน้าที่ที่เกี่ยวข้องโดยตรง ซึ่งจะเป็นลูกค้าในประเทศ โดยทั่วไปบริษัทจะเน้นการติดต่อลูกค้าโดยตรงเป็นหลัก 

2. ติดต่อลูกค้าโดยผ่านตัวแทน คิดเป็นสัดส่วนประมาณร้อยละ 10
โดยนายหน้าตัวแทนจะติดต่อกับบริษัทเพื่อขอรายละเอียดของอู่ ขีดความสามารถ ราคามาตรฐาน
และศึกษาคุณภาพการซ่อมและคุณภาพทีมงานของบริษัท
โดยเสนอเข้าเป็นตัวแทนในการหาลูกค้าให้กับบริษัท หลักเกณฑ์ในการแต่งตั้งตัวแทนมีดังนี้

  - ความน่าเชื่อถือในธุรกิจตัวแทน

  - ตลาดและฐานลูกค้าของตัวแทน

  - ผลการดำเนินงานและประสิทธิภาพที่ผ่านมาของตัวแทน

การต่อเรือ

งานโครงการต่อเรือมักเป็นการเปิดประมูล ซึ่งพิจารณาทั้งข้อเสนอทางเทคนิค
(คุณสมบัติของลักษณะเรือ) และข้อเสนอทางด้านราคา ดังนั้น
บริษัทจึงต้องเสนอเรือที่มีคุณลักษณะครบถ้วน และเป็นที่พึงพอใจต่อลูกค้าในราคาที่เหมาะสม
ซึ่งต้องอาศัยความสามารถในการประเมินราคาและการออกแบบตัวเรือ
รวมถึงการเลือกใช้วัสดุอุปกรณ์ต่างๆ เครื่องจักร เครื่องยนต์
และส่วนประกอบต่างๆได้อย่างมีประสิทธิภาพ

(2) ภาวะอุตสาหกรรมและสภาพการแข่งขัน

(1) โครงสร้างอุตสาหกรรม

อู่เรือในประเทศไทยส่วนใหญ่เป็นอู่ขนาดเล็กจึงสามารถรองรับเฉพาะเรือขนาดเล็กในประเทศ
ส่วนอู่ขนาดใหญ่ที่สามารถซ่อมและต่อเรือเดินทะเลขนาดใหญ่ยังมีน้อยมาก
ในด้านการซ่อมเรืออู่เรือไทยสามารถรองรับความต้องการทั้งในและนอกประเทศ
และแข่งขันกับต่างประเทศได้ ส่วนการต่อเรือในประเทศนั้นตลาดค่อนข้างแคบ
เพราะขีดความสามารถและเทคโนโลยีมีจำกัด อีกทั้งต้องพึ่งพาตลาดราชการเป็นสำคัญ
เนื่องจากเอกชนนิยมซื้อเรือเก่ามาดัดแปลงมากกว่าต่อเรือใหม่
ในตลาดต่างประเทศนั้นอู่เรือไทยได้พัฒนาจนสามารถต่อเรือเฉพาะกิจได้ตามความต้องการ
สำหรับผู้ประกอบการที่ประสบความสำเร็จในอุตสาหกรรมนี้จะต้องอาศัยเทคโนโลยีสมัยใหม่
ระบบควบคุมและตรวจสอบคุณภาพที่ดี ทำเลที่มีน่านน้ำในระดับลึกพอและเป็นเส้นทางเดินเรือปกติ
มีผลงานและประสบการณ์อันยาวนาน บุคลากรที่มีความชำนาญเฉพาะด้าน มีเงินลงทุนสูง
รวมถึงได้รับความช่วยเหลือจากรัฐบาล

สภาพการแข่งขันภายในอุตสาหกรรมค่อนข้างรุนแรง
แต่เนื่องจากการค้าระหว่างประเทศขยายตัวเพิ่มขึ้น
ประกอบกับรัฐบาลให้การสนับสนุนด้านพาณิชย์นาวีมากขึ้น
อู่เรือในประเทศซึ่งมีจำนวนมากต่างก็พัฒนาเทคโนโลยีในการผลิตและรักษาคุณภาพให้ได้มาตรฐาน
เพื่อแข่งขันกับอู่ต่างประเทศที่สำคัญได้แก่ จีน มาเลเซีย สิงคโปร์
ซึ่งใช้กลยุทธ์ปรับลดราคาเนื่องจากต้นทุนค่าแรงต่ำและใช้เทคโนโลยีอันทันสมัย

ผู้ประกอบการภายในประเทศแบ่งเป็น 3 กลุ่มได้แก่

-   อู่เรือขนาดเล็ก (ขนาดไม่เกิน 500 ตันกรอส) มีประมาณ 200 อู่

-   อู่เรือขนาดกลาง (ขนาดตั้งแต่ 500 – 4,000 ตันกรอส) มี 9 อู่

-   อู่เรือขนาดใหญ่ (ขนาดตั้งแต่ 4,000 ตันกรอสขึ้นไป) มี 6 อู่ แต่ได้มาตรฐานสากลเพียง 3
    อู่ คือ บริษัท เอเชียน มารีน เซอร์วิสส์ จำกัด (มหาชน) บริษัท ยูนิไทย ชิปยาร์ด แอนด์
    เอ็นจิเนียริ่ง และบริษัท อิตัลไทยมารีน จำกัด

บริษัท เอเชียน มารีน เซอร์วิสส์ จำกัด (มหาชน)
เป็นอู่เรือขนาดใหญ่ที่ได้มาตรฐานสากลโดยได้รับ ISO 9002 และเป็นที่ยอมรับจาก Class ต่างๆ
สามารถรองรับเรือซ่อมขนาดใหญ่ได้
เมื่อเทียบกับอู่เรือทั่วไปนับว่าบริษัทเป็นอู่เรือเดียวในประเทศที่สามารถซ่อมและต่อเรือได้และมีศักยภาพในการแข่งขันสูงกว่าคู่แข่งในประเทศ
ยกเว้นอู่ยูนิไทยที่สามารถรองรับเรือซ่อมที่มีขนาดใหญ่กว่า
บริษัทมีความพร้อมในการรองรับความต้องการขยายตัวของการค้าทางทะเล
โดยสามารถเข้าถึงตลาดเรือขนาดใหญ่และตลาดต่างประเทศได้ทั้งการซ่อมและต่อเรือเฉพาะกิจต่างๆ
และหากธุรกิจนี้ได้รับการสนับสนุนจากรัฐบาล
บริษัทก็จะสามารถพัฒนาปรับปรุงขีดความสามารถและคุณภาพให้ดียิ่งขึ้น
และสามารถแข่งขันด้านราคาและคุณภาพกับต่างประเทศในระดับภูมิภาคได้ง่ายขึ้น

(2) แนวโน้มภาวะอุตสาหกรรมและสภาพการแข่งขันในอนาคต

อุตสาหกรรมการซ่อมและต่อเรือในอนาคตมีแนวโน้มที่ดีขึ้นเนื่องจากการขยายตัวทางเศรษฐกิจจากปีที่ผ่านมาทำให้ปริมาณขนส่งสินค้าทางทะเลเพิ่มขึ้น
10% ในปี2542 (ตามตารางแสดงปริมาณ ขนส่งทางทะเล)
ส่งผลให้มีความต้องการเรือสินค้าเพิ่มขึ้นทั้งในกลุ่มผู้ประกอบการในประเทศและต่างประเทศรวมทั้งประเทศเพื่อนบ้าน
ประกอบกับแนวคิดที่จะพัฒนาให้ประเทศไทยเป็นศูนย์กลางการขนส่งทางเรือในภูมิภาคนี้
ทำให้ปริมาณเรือที่จะเข้ามาให้บริการในเส้นทางของประเทศมีแนวโน้มสูงขึ้น
เรือเหล่านี้ต้องการซ่อมทำทั้งกรณีฉุกเฉินและตามกำหนดเวลา
นอกจากนี้ในหลายประเทศได้เข้าเป็นภาคีอนุสัญญาโดยมีข้อตกลงระหว่างประเทศที่เกี่ยวกับความปลอดภัยและการอนุรักษ์สิ่งแวดล้อมทางทะเล
จึงมีแนวโน้มกดดันให้ผู้ประกอบการเดินเรือที่ซื้อเรือเก่าหันมาสั่งต่อเรือใหม่มากขึ้นประกอบกับรัฐบาลได้เล็งเห็นศักยภาพของอู่เรือไทยจึงได้ปรับนโยบายและให้การส่งเสริมอู่เรือไทยในการต่อเรือราชการมากขึ้นเพื่อลดการนำเข้าเรือจากต่างประเทศ
อุตสาหกรรมอู่เรือของไทยจึงมีแนวโน้มที่ดีในอนาคต

ตารางแสดงปริมาณขนส่งทางทะเลระหว่างประเทศ

  ----------------- ------------------------------ -----------------------
  ปี                 ปริมาณสินค้าเข้า-ออกที่ขนส่ง          % การเปลี่ยนแปลง

                    ทางทะเล (พันตัน)                 

  2538              95,082                         -1.28

  2539              117,064                        23.12

  2540              118,916                        1.58

  2541              114,328                        -3.86

  2542              126,166                        10.35
  ----------------- ------------------------------ -----------------------

ที่มา: สำนักงานคณะกรรมการส่งเสริมการพาณิชยนาวี

อย่างไรก็ตามสภาพการแข่งขันในอนาคตมีแนวโน้มรุนแรงขึ้นทั้งตลาดในประเทศและต่างประเทศ
ดังนั้นประเทศไทยจึงควรพัฒนากิจการอู่เรือให้ทัดเทียมและสามารถแข่งขันกับตลาดภายในประเทศและตลาดโลกได้
ปัจจุบันมีปัญหาและอุปสรรคต่างๆ ได้แก่

1.  นโยบายและแผนงาน
    แม้รัฐบาลจะมีนโยบายให้ความสำคัญกับกิจการพาณิชย์นาวีเพิ่มขึ้นอย่างมาก
    แต่ยังไม่มีนโยบายส่งเสริมอุตสาหกรรมด้านนี้อย่างชัดเจน
    นอกจากนี้แผนพัฒนาเศรษฐกิจและสังคมแห่งชาติฉบับปัจจุบันก็ไม่มีรายละเอียดในการพัฒนาอุตสาหกรรมซ่อมและต่อเรือแต่อย่างใด

2.  การเงิน กิจการอู่เรือต้องใช้เงินลงทุนสูง
    อีกทั้งในการต่อเรือแต่ละลำต้องใช้เวลานานและใช้เงินหมุนเวียนจำนวนมาก
    ในปัจจุบันอู่เรือต้องอาศัยเงินกู้ธนาคารพาณิชย์ซึ่งมีดอกเบี้ยสูง ทำให้ต้นทุนในการต่อเรือสูง
    ไม่สามารถแข่งขันกับต่างประเทศได้

3.  ภาษี ประเทศไทยต้องนำเข้าวัตถุดิบ วัสดุ อุปกรณ์ต่างๆ
    อู่เรือไทยจึงไม่อาจแข่งขันกับประเทศข้างเคียงอย่างสิงคโปร์ได้
    เพราะอู่เรือสิงคโปร์ไม่ต้องเสียภาษี ทำให้สามารถเสนอราคาที่ต่ำกว่าอู่เรือไทยได้โดยง่าย

4.  การตลาด

4.1 ตลาดในประเทศ:

ตลาดภาคราชการ แม้ว่ายังมีความต้องการใช้เรือด้านต่างๆ จำนวนมาก
แต่รัฐบาลจัดสรรงบประมาณให้น้อยตามภาวะเศรษฐกิจ
อย่างไรก็ดีหน่วยงานราชการได้ปรับเปลี่ยนนโยบายและส่งเสริมให้การต่อเรือของราชการต้องทำโดยอู่เรือไทยมากขึ้น

ตลาดภาคเอกชน เจ้าของเรือไทยนิยมซื้อเรือเก่าจากต่างประเทศ
เพราะกรมศุลกากรยกเว้นอากรนำเข้าเรือขนาดเกิน 1,000 ตันกรอสขึ้นไป

. 4.2 ตลาดต่างประเทศ: อู่เรือต่างประเทศส่วนใหญ่ได้รับการสนับสนุนจากรัฐบาลของตน
จึงได้เปรียบกว่าไทย

5. อุตสาหกรรมที่เกี่ยวเนื่อง
ประเทศไทยยังไม่มีการส่งเสริมให้ผลิตวัสดุอุปกรณ์ที่ต้องใช้กับการซ่อมหรือต่อเรือ
ทำให้ต้องสั่งจากต่างประเทศซึ่งมีต้นทุนสูง

3.3 การจัดหาผลิตภัณฑ์หรือบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

  การผลิต

บริษัทมีอู่ลอยทั้งหมด 2 อู่ ซึ่งรองรับเรือขนาดไม่เกิน 8,000 เดทเวทตันและขนาด 20,000
เดทเวท-ตัน สำหรับกำลังการผลิตรวมของบริษัทสรุปได้ดังนี้

งานต่อเรือ : มีกำลังการผลิตรวม 6-10 ลำ/ปี

สมมติฐาน เรือขนาด 500-1,000 เดทเวทตัน

งานซ่อมเรือ: มีกำลังการผลิตรวม 95 ลำ/ปี

สมมติฐาน เรือขนาดใหญ่ 8,000 – 20,000 เดทเวทตัน
ซึ่งในความเป็นจริงอู่รับซ่อมเรือหลายขนาด

วัตถุดิบ และผู้จำหน่ายวัตถุดิบ (Supplier)

ประเภทของวัตถุดิบที่ใช้ในการซ่อมและต่อเรือมีความแตกต่างกัน
แหล่งวัสดุที่ใช้ในการต่อเรือส่วนใหญ่สั่งซื้อจากต่างประเทศ เช่น ญี่ปุ่น สิงคโปร์ ออสเตรเลีย
เป็นต้น ส่วนวัตถุดิบสำหรับการซ่อมเรือส่วนใหญ่สั่งซื้อจากในประเทศ
โดยมีสัดส่วนการซื้อวัตถุดิบในประเทศและต่างประเทศในปี 2543 ประมาณ 70% และ 30%
ตามลำดับ และมีจำนวนผู้จำหน่ายวัตถุดิบมากกว่า 500 ราย
ซึ่งมีรายละเอียดประเภทและแหล่งที่มาของวัตถุดิบที่สำคัญ ดังนี้

วัตถุดิบสำหรับการซ่อมเรือ วัตถุดิบส่วนใหญ่สามารถสั่งซื้อจากในประเทศ เช่น เหล็ก
ท่อประเภทต่างๆ ลม แก๊ส ลวดเชื่อม ฯลฯ

วัตถุดิบสำหรับการต่อเรือ ประเภทของวัตถุดิบที่ซื้อจากต่างประเทศ เช่น Ship Plate เครื่องจักร
และอุปกรณ์ที่ติดตั้งในเรือมักสั่งซื้อจากต่างประเทศเป็นส่วนใหญ่
เครื่องจักรส่วนใหญ่ที่ซื้อในแต่ละครั้งจะมี Specification ที่ไม่เหมือนกัน
โดยเฉพาะระบบอิเล็คทรอนิกส์ต่างๆ ทำให้ต้องมีการสั่งซื้อจาก Supplierที่แตกต่างกันขึ้นอยู่กับ
Specification ทางเทคนิคที่ต้องการ
และการเปลี่ยนแปลงด้านต้นทุนของวัตถุดิบต่างประเทศจะได้รับผลกระทบจากการเปลี่ยนแปลงอัตราแลกเปลี่ยน

(2) การดำเนินการเพื่อลดผลกระทบต่อสิ่งแวดล้อม

1.  บริษัทได้จัดให้มีภาชนะรองรับขยะอย่างเพียงพอในบริเวณอู่และเรือที่ทำการซ่อม
    และกำจัดขยะโดยการฝังกลบและเผาทำลายซึ่งขึ้นอยู่กับประเภทของขยะ

2.  ใช้น้ำยาขจัดคราบน้ำมัน ในกรณีที่มีน้ำมันจากที่อื่นรั่วไหลเข้ามาในบริเวณอู่

3.  การเตรียมผิวงานของแผ่นเหล็กต่างๆ เช่น ตัวเรือ หรือแผ่นเหล็กอื่นๆ
    ยังต้องอาศัยการพ่นทรายเป็นหลัก
    ซึ่งอาจก่อให้เกิดฝุ่นละอองรบกวนผู้ที่อยู่อาศัยใกล้เคียงบริเวณอู่ได้
    ปัจจุบันได้มีการพ่นกริดสำหรับแผ่นเหล็กใหม่ซึ่งช่วยลดปริมาณฝุ่นละอองได้ทางหนึ่ง
    นอกจากนี้บริษัทมีแผนงานในอนาคตดังนี้

- จัดทำโรงพ่นทรายชนิดเคลื่อนที่ได้ สำหรับงานพ่นทรายฝาระวางและแผ่นเหล็ก
โดยมีระบบดูดฝุ่นทรายที่เกิดขึ้นเข้าถุงเก็บ เพื่อลดมลภาวะที่เกิดขึ้นได้

- จัดทำม่านน้ำสเปรย์และขึงตาข่ายกันทราย เพื่อป้องกันฝุ่นทรายออกสู่ภายนอก

4.  บริษัทได้ว่าจ้างบริษัทภายนอกเป็นผู้ตรวจสอบและศึกษาคุณภาพน้ำทิ้งเป็นประจำทุก 3
    เดือนพร้อมทั้งจัดทำรายงานผลการศึกษาเสนอกรมเจ้าท่า
    และสำนักงานนโยบายและแผนสิ่งแวดล้อม
    จากการตรวจสอบคุณภาพน้ำทิ้งที่ผ่านมาพบว่าดัชนีคุณภาพน้ำทิ้งที่ตรวจวิเคราะห์อยู่ในเกณฑ์มาตรฐาน
    (ดังตาราง)

ทั้งนี้ บริษัทไม่มีประวัติการกระทำผิดเกี่ยวกับสิ่งแวดล้อมและแนวทางแก้ไข

  -------------------------------- --------------------- ------------------
  ดัชนีคุณภาพน้ำ                       มาตรฐานกรมควบคุมมลพิษ   คุณภาพน้ำทิ้งของบริษัท

  ค่าความเป็นกรดด่าง (pH)             5.5-9.0               7.08

  ปริมาณตะกอนแขวนลอยในน้ำ (Mg/l)     50                    36

  BOD 5 (Mg/l)                     40                    9

  Grease & Oil ( Mg/l)             20                    0.2
  -------------------------------- --------------------- ------------------

ที่มา: รายงานการติดตามตรวจสอบคุณภาพสิ่งแวดล้อมเดือนธันวาคม 2543

โดยบริษัท เอส. พี. เอส. คอนซัลติ้ง เซอร์วิสส์ จำกัด

3.4 งานที่ยังไม่ได้ส่งมอบ

งานซ่อมเรือ (ณ วันที่ 31 ธันวาคม 2543) มูลค่า 54.99 ล้านบาท

งานต่อเรือ (ณ วันที่ 31 ธันวาคม 2543) มูลค่า 11.34 ล้านบาท